Отаџбини (1919)
Алекса Шантић

Певај мила, земљо света,
Твој век златни сада цвета!
Где је Соча, Вардар где је,
Где с Јадрана бура веје:
    Двоглав
    Бео
    Силан
    Смео
К'о осветне деце бој,
Кружи, кликће ор'о твој!

Србин, Хрват и Словенац,
Сви ти један плету венац
Верне душе, к'о луч зоре,
Пред олтаром твојим горе -
    Небу
    Лете
    С горе
    Свете
Лепог браства златни цвет
У твој драги вију сплет!

На век нека сретна била!
К'о олује хучна крила,
За те, Мајко, милу, красну,
Светла Краља, Круну јасну:
    С песмом
    С цветом
    Једним
    Летом
Летићемо, када глас
Твојих труба зовне нас!

Шантићеве песме 1919.